**ELŐTERJESZTÉS**

**Szombathely Megyei Jogú Város Közgyűlésének 2025. január 30-i ülésére**

**Javaslat a Haladás 1919 Labdarúgó Kft.-t érintő döntés meghozatalára**

A Tisztelt Közgyűlés a 193/2024. (IX. 26.) Kgy. sz. határozatában arról döntött, hogy Haladás 1919 Labdarúgó Korlátolt Felelősségű Társaság névvel, 3.000.000 Ft összegű törzstőkével egyszemélyes gazdasági társaságot alapít. A Közgyűlés 381/2024. (XII. 19.) Kgy. sz. határozatában úgy határozott, hogy a Kft.-ben fennálló 3.000.000,- Ft értékű üzletrészét felosztja 2 db 1 %-os, 30.000,- Ft névértékű és 1 db 98 %-os, 2.940.000,- Ft névértékű üzletrészre, és 1 db 1%-os üzletrészt a Szombathelyi Haladás Vasutas Sportegyesület részére, a másik 1 db 1%-os üzletrészt pedig a Viktória Football Club Szombathely részére értékesíti.

2024. év végén Schäfer András, a Szombathelyről indult válogatott labdarúgó jelentős részt vállalt abban az összefogásban, amely esélyt adott az NB III indulási jog Haladás 1919 Labdarúgó Kft. által történő megszerzésére. Tájékoztatom a Tisztelt Közgyűlést, hogy több egyeztetést követően Schäfer András szándéknyilatkozatba foglalva jelezte, hogy a Haladás 1919 Labdarúgó Kft. 1% üzletrészének megvásárlásával tulajdoni részt kíván szerezni a társaságban.

A Haladás 1919 Labdarúgó Kft. társasági szerződésének 9.3./ és 9.5./ pontjai alapján az üzletrész kívülálló személyre történő átruházásához, valamint az üzletrész felosztásához a taggyűlés hozzájárulása szükséges. A társasági szerződés értelmében a tulajdonosokat az üzletrész tekintetében elővásárlási jog illeti meg.

Szombathely Megyei Jogú Város Önkormányzata Közgyűlésének 40/2024. (XII. 23.) önkormányzati rendeletének 19. § (1) bekezdés ac) pontja értelmében, ha a gazdasági társaságban az önkormányzati tulajdonrész az 50%-ot eléri, vagy meghaladja, úgy a társaság legfőbb szervének hatáskörébe tartozó kérdésekben a meghozandó döntést megelőzően, kft. esetében a Közgyűlés dönt.

A felügyelőbizottság határozata az ülésen kerül ismertetésre.

Kérem a Tisztelt Közgyűlést, hogy az előterjesztésben foglaltakat megtárgyalni, és a határozati javaslatot elfogadni szíveskedjék.

**Szombathely, 2025. január 20.**

 **/: Dr. Nemény András :/**

**Határozati javaslat**

**……/2025. (I. 30.) Kgy. sz. határozat**

1. Szombathely Megyei Jogú Város Közgyűlése a társaság taggyűlésének javasolja, hogy a Haladás 1919 Labdarúgó Kft.-ben fennálló önkormányzati tulajdonú 98%-os, 2.940.000,- Ft értékű üzletrésznek történő felosztásához járuljon hozzá 1 db 1%-os, 30.000,- Ft névértékű és 1 db 97 %-os, 2.910.000,- Ft névértékű üzletrészre.
2. A Közgyűlés a taggyűlésnek jóváhagyásra javasolja, hogy az önkormányzat a Haladás 1919 Labdarúgó Kft.-ben meglévő 1 db 1 %-os, 30.000,- Ft névértékű üzletrészét Schäfer András részére, névértéken értékesítse.
3. A Közgyűlés felhatalmazza a polgármestert, hogy a társaság taggyűlésén a fenti döntéseket képviselje, és az üzletrész adásvételére vonatkozó szerződést aláírja.

**Felelős:** Dr. Nemény András polgármester

 Dr. Horváth Attila alpolgármester

 Dr. László Győző alpolgármester

 Dr. Károlyi Ákos jegyző

 (A végrehajtásért felelős:

Dr. Gyuráczné dr. Speier Anikó, a Városüzemeltetési és Városfejlesztési Osztály vezetője

Stéger Gábor, a Közgazdasági és Adó Osztály vezetője

Keringer Zsolt, a társaság ügyvezetője)

**Határidő:** társaság taggyűlése